**«Ապրում է այսպիսի տղա»** (ռուս.՝ «Живёт такой парень»), խորհրդային գեղարվեստական ֆիլմ, որը բեմադրել է Վասիլի Շուկշինը 1964 թվականին. նրա առաջին լիամետրաժ ռեժիսորական աշխատանքն է (մինչ այդ նա, սովորելով ՎԳԻԿ-ում, նկարահանել էր միայն կարճամետրաժ ֆիլմ՝ «Լեբյաժեից հայտնում են»)։ Նկարահանվել է Շուկշինի «Ծնկաձև լիսեռներ» (ռուս.՝ «Коленчатые валы», 1961), «Գրինկա Մալյուգին» (ռուս.՝ «Гринька Малюгин», 1962), «Հիանալի վարորդ» (ռուս.՝ «Классный водитель», 1962), «Ներքին բովանդակություն» (ռուս.՝ «Внутреннее содержание», ավարտվել է 1966 թվականին) պատմվածքների հիման վրա։

Սյուժե
------

Ֆիլմի գլխավոր հերոսը երիտասարդ տղա Պաշկա Կոլոկոլնիկովն է՝ «Պիրամիդոն» մականունով, որն աշխատում է որպես վարորդ և բեռնատար մեքենա վարում Չույսկի ճանապարհով։ Ճանապարհին նրան հանդիպում են տարբեր մարդիկ։ Երազկոտ, կենսասեր, մի քիչ պարզամիտ լինելով՝ նա ապրում է բաց հոգով։

Ճանապարհամերձ սրճարան Ուստ Սեմայում, որի մոտ սկսվում են «Ապրում է այսպիսի տղա» ֆիլմի առաջին կադրերը
Մի անգամ նրա ուղեկիցը, որը, ինչպես հետագայում պարզվում է, կոլտնտեսության նախագահ է, իր մոտ է կանչում Պաշկային։ Պաշկան գործուղման է մեկնում կոլտնտեսություն, որտեղ երեկոյան պարերի ժամանակ ծանոթանում է գրադարանավար Նաստյայի հետ։ Ցերեկը Պաշկան մտնում է գրադարան, որտեղ խնդրում է իրեն տալ կարդալու Մարքսի «Կապիտալը» և շաշկի է խաղում Գենայի՝ Նաստյայի ընկերոջ հետ։ Երեկոյան նրանք գնում են ակումբ, որտեղ մոդելների տունը հանդես է գալիս նորաձևության ցուցադրությամբ։ Նաստյան, սակայն, մերժում է Պաշկայի՝ իր հետ մտերմանալու բոլոր փորձերը։ Գիշերը ներխուժելով Նաստյայի սենյակ՝ Պաշկան վերջապես հասկանում է, որ նա սիրահարված է Գենային։ Նա գնում է Գենային, որը խանդի պատճառով չի կարողանում քնել և ասում է, որ Նաստյան սպասում է իրեն, իսկ ինքը դժգոհում է, որ սիրո հարցում իր բախտը չի բերում։

Մեկ այլ անգամ Պաշկան քաղաքից իր մեքենայով տանում է մի աղջկա, որի հետ քննարկում է կյանքի մշակույթը։ Սկզբում նա հրաժարվում է նրանից գումար վերցնել ճանապարհի համար, սակայն, լսելով, թե ինչպես է նրա ամուսինը, օգնելով նրան իջեցնել իրերը մեքենայից, վատ է արտահայտվում իր մասին, Պաշկան զայրանում է և պահանջում է վճարել սովորականից ավելի բարձր գումար։

Ձանձրույթից Պաշկան այցելում է իր վաղեմի ընկերուհուն՝ ամուսնալուծված Կատյա Լիզունովային և փորձում է նրան ժամադրության կանչել, բայց նա չի ցանկանում ժամանակ վատնել անլուրջ հարաբերությունների վրա։ Պաշկան վիրավորվում է և սկսում է նախատել նրան անքաղաքավարության համար, սովորեցնում, թե ինչպիսին պետք է լինի ժամանակակից կինը, բայց Կատյան վտարում է նրան։ Գիշերը Մարթա տատը, որի մոտ ապաստանել էր Պաշկան իր գործընկերոջ հետ, պատմում է նրան մի պատմություն այն մասին, թե ինչպես պատերազմից առաջ մի վարորդ հանդիպել է մերկ աղջկա, որը նրան խնդրում է իր համար սպիտակ կտոր զգեստ կարելու համար։ Ըստ Մարթայի՝ դա մահն էր։ Գիշերը Պաշկայի երազում սպիտակ հագուստով աղջկա կերպարով հայտնվում է Նաստյան։

Իր գործընկերոջ՝ Կոնդրատ Ստեպանովիչի հետ հերթական երթի ժամանակ Պաշկան առաջարկում է նրան ծանոթացնել մորաքույր Անիսիայի հետ, որն այրի է և իբր վաղուց խնդրել է իր համար փեսացու գտնել։ Նրանք գալիս են Անիսիայի մոտ, որը սեղան է պատրաստում։ Ամոթից Կոնդրատը չի կարողանում որևէ բառ Արտասանել, բայց Պաշկան թողնում է նրան Անիսիայի հետ, որպեսզի նրանք իրենք պայմանավորվեն ամեն ինչի մասին։

Ուղևորությունից վերադառնալուն պես Պաշկային ուղարկում են վառելիք բերելու։ Նա հասնում է նավթաբազա այն պահին, երբ այնտեղ արտակարգ իրավիճակ է ստեղծվում. բեռնատարներից մեկի բաքերը բռնկվել են և ցանկացած պահի կարող են պայթել։ Բոլորը ձգտում են հնարավորինս հեռու մնալ վտանգից, բայց Պաշկան նստում է բոցավառ բեռնատարի ղեկին, այն դուրս է բերում բազայից և քշում դեպի զառիվայրը։ Կոլոկոլնիկովը վիրավորվում է, բայց վաստակում է հերոսի փառք։

Պաշկայի մոտ հիվանդանոց է գալիս Լենինգրադից մի երիտասարդ լրագրող, որը հարցազրույց է վերցնում նրանից։ Պաշկան սիրախաղ է անում նրա հետ և խնդրում է, որ վաղը գա։ Այնուհետև նա երկխոսություն է ունենում հիվանդասենյակի իր հարևանի՝ տարեց ուսուցչի հետ, որը Պաշկային ասում է, որ երջանկությունը պարզ բաների մեջ է և համոզում է նրան ավելի շատ սովորել և ընդլայնել իր մտահորիզոնը։ Ֆիլմն ավարտվում է նրանով, որ Պաշկան կրկին երազում տեսնում է Նաստյային սպիտակ հագուստով աղջկա կերպարով, բայց հիմա նա ասում է, որ ինքը ոչ թե մահն է, այլ սերը, և որ Պաշկան պետք է չհանձնվի և փնտրի իրեն։

Դերերում
--------

| Դերասան | Դեր |
| --- | --- |
| Լեոնիդ Կուրավլյով |  Պաշկա Կոլոկոլնիկով («Պիրամիդոն»)   Պաշկա Կոլոկոլնիկով («Պիրամիդոն»)  |
| Լիդիա Չաշչինա  |  Նաստյա / Մահ / Սեր   Նաստյա / Մահ / Սեր  |
| Լարիսա Բուրկովա  |  Կատյա Լիզունովա, Պաշկայի ամուսնալուծված ծանոթուհին / ֆրանսուհի  Կատյա Լիզունովա, Պաշկայի ամուսնալուծված ծանոթուհին / ֆրանսուհի  |
| Ռենիտա Գրիգորևա  |  քաղաքացի կին   քաղաքացի կին  |
| Նինա Սազոնովա |  մորաքույր Անիսյա  մորաքույր Անիսյա  |
| Անաստասիա Զուևա  |  պառավ Մարֆա  պառավ Մարֆա  |
| Բելլա Ախմադուլինա |  երկրամասային երիտասարդական թերթի լրագրող (պատմվածքում՝ Ա. Սիլչենկո)  երկրամասային երիտասարդական թերթի լրագրող (պատմվածքում՝ Ա. Սիլչենկո)  |
| Բորիս Բալակին  |  Կոնդրատ Ստեպանովիչ, վարորդ, Պաշկայի գործընկերը  Կոնդրատ Ստեպանովիչ, վարորդ, Պաշկայի գործընկերը  |
| Ռոդիոն Նահապետով |  Գենա, ինժեներ, Նաստյայի երկրպագուն   Գենա, ինժեներ, Նաստյայի երկրպագուն  |
| Վիկտոր Ֆիլիպով |  Իվան Եգորովիչ Պրոխորով, կոլտնտեսության նախագահ  Իվան Եգորովիչ Պրոխորով, կոլտնտեսության նախագահ  |
| Իվան Ռիժով  |  նավթաբազայի վարիչ   նավթաբազայի վարիչ  |
| Նիկոլայ Ֆեդորցով  |  «Խից»   «Խից»  |
| Եվգենի Տետերին |  ուսուցիչ, Պաշկայի հարևանը հիվանդասենյակում   ուսուցիչ, Պաշկայի հարևանը հիվանդասենյակում  |
| Բորիս Ռոմանով  |  Ստեփան, Պաշկայի հարևանը հիվանդասենյակում  Ստեփան, Պաշկայի հարևանը հիվանդասենյակում  |
| Արկադի Տրուսով |  պառավ Մարֆայի ամուսինը  պառավ Մարֆայի ամուսինը  (լուսագրերում նշված չէ) |
| Նինա Իվանովա |  կոլտնտեսության նախագահի կինը   կոլտնտեսության նախագահի կինը  |
| Ալեքսանդր Կարպով |  ավտոբազայի պահակ   ավտոբազայի պահակ  |
| Վլադիմիր Սմիռնով |  պարող  պարող  |
| Նիկոլայ Նովլյանսկի |  բժիշկ  բժիշկ  |

Նխարահանող խումբ
----------------

* Բեմադրող ռեժիսոր՝ Վասիլի Շուկշին
* Սցենարի հեղինակ՝ Վասիլի Շուկշին
* Բեմադրող օպերատոր՝ Վալերի Գինզբուրգ
* Օպերատոր՝ Վիտալի Շոլին
* Կոմպոզիտոր՝ Պավել Չեկալով
* Բեմադրող նկարիչ՝ Ալեքսանդր Վագիչև
* Զգեստների նկարիչ՝ Նորա Մուլլեր
* Հնչյունային օպերատոր՝ Վալենտին Խլոբինին
* Մոնտաժող՝ Լիդիա Ժուչկովա
* Խմբագիր՝ Վալերիա Պոգոժևա
* Ֆիլմի տնօրեն՝ Բորիս Կրակովսկի

Վարձույթ
--------

Ֆիլմը հանդիսատեսին առաջին անգամ ներկայացվել է ռեժիսոր Վասիլի Շուկշինի կողմից 1964 թվականի մայիսին Վորոնեժի Ս. Մ. Կիրովի անվան մշակույթի պալատում (Մոսկվայում ժապավենն արգելվել է գաղափարական նկատառումներով)։ Այս իրադարձության վերաբերյալ մշակույթի պալատի շենքի վրա 2004 թվականին տեղադրվել է հուշատախտակ, իսկ շենքի հարակից տարածքում 2020 թվականին բացվել է ռեժիսորի անվան պուրակ և տեղադրվել է հուշարձան։

Քննադատություն
--------------

Խորհրդային կինոյի հայտնի գործիչ Մարկ Դոնսկոյը բարձր է գնահատել Վ. Շուկշինի ռեժիսորական դեբյուտը՝ իր գրախոսականը վերնագրելով՝ «Կա այսպիսի ռեժիսոր» (ռուս.՝ «Есть такой режиссёр!»)։ Նա գրել է, որ ֆիլմում ստեղծվել է շատ ազգային, շատ «ճանաչելի» կերպար։ Նա ֆիլմի հիմնական առավելություններից մեկը համարել է տատանումները «ծիծաղից դեպի տխրություն և կրկին դեպի ծիծաղ»։ «Եվ սրա հետ մեկտեղ,— շարունակել է Մ. Դոնսկոյը,— լրջագույն մտորումներ մարդու, մարդկային կյանքի իմաստի մասին»։ Ինքը՝ սցենարիստը և ռեժիսորը, լիովին զարմացած էր, որ ֆիլմն ընկալվել է որպես կինոկատակերգություն։

Կինոքննադատ Միխայիլ Կուզնեցովը գրել է, որ ֆիլմում «ամեն ինչ չէ, որ անթերի է»։ Ռեժիսորը, ըստ քննադատի, «ձախողվել է Պաշկայի երազները պատկերելիս, անհաջող է ընտրել կանանց դերերի կատարողներին (բացառությամբ միայն մորաքույր Անիսյայի)»։ Միաժամանակ նա նշել է «գլխավոր կերպարի զարմանալիորեն ամբողջական մեկնաբանությունը, նրա նկատմամբ հեղինակային խորը հետաքրքրությունը»։ Մ. Կուզնեցովն ասել է. «... առավելագույն ճշգրտությամբ, բնականությամբ, անկաշառ ճշմարտացիությամբ է շնչում Վ. Շուկշին ռեժիսորի բեմադրած դրվագների մեծ մասը, իսկ դա փոքր նվաճում չէ... Ահա թե ինչու երիտասարդ գրողի, դերասանի և բեմադրիչի դեբյուտը ոչ միայն ինքնին հաջող է, այլև ապագայում էլ ավելին է խոստանում»։

Քննադատ Լարիսա Կրյաչկոն փաստել է, որ «Վ. Շուկշինի ֆիլմը բարձր է գնահատվել կինոյի վարպետների կողմից», սակայն քննադատել է Շուկշինի էթիկական դիրքորոշումները։ Նա անընդունելի է համարել «այն դարում, երբ բոլորը սովորում են, գովերգել հերոսի անգրագիտությունը, սոցիալական մեծ հեղափոխությունների դարաշրջանում քարոզել որոշակի «գեղջկական» ճշմարտություն, կյանքի իմաստը փնտրել ամենապարզ բուսական ուրախությունների մեջ...»:

Կինոքննադատ Լև Աննինսկին նշել է, որ ֆիլմն ընդունվել է որպես կինոկատակերգություն, ուստի «կատակերգական հաջողությունը պարզապես նախատինքներից փրկել է Շուկշինին իր ռեժիսորական կարիերայի սկզբում. հազվագյուտ և անվստահ առարկությունները խեղդվել են ծիծաղի ծովում»։ Այնուամենայնիվ, շուտով «մասնագետ քննադատներն արդեն անհանգստացել են. հոդվածից հոդված ի հայտ են եկել զգուշավոր ակնարկներ, թե արդյոք Վ. Շուկշինը շատ չի շեշտը դնում իր հերոսների «պարզամտության» վրա. այնպես որ, ի վերջո, կարող է ստացվել, որ ինտելիգենտ լինելը նման է մեղքի»։

Կինոգետ Ռոստիսլավ Յուրենևը նշել է, որ չնայած Պաշա Կոլոկոլնիկովի կյանքի նկատմամբ վերաբերմունքի լրջությանը, ֆիլմում «դրվել են իսկական կատակերգական անհամապատասխանություններ»։ Նրանք «մերկ և սաստկացված չէին, այլ խնամքով համեմված էին կենցաղային մանրամասներով, հոգեբանորեն մոտիվացված և, հետևաբար, գործում էին ներքուստ, գաղտնի»։

Քննադատ Իննա Լևշինան Պաշա Կոլոկոլնիկովին անվանել է ռուսական բնավորության տեսակ և այսպես է նկարագրել նրան. «Լուսավոր, թեթև, մանկամիտ, հուզիչ և ծիծաղելի՝ հասարակ շուկշին-կուրավլյովյան տղա»։ Իննա Լևշինան գրել է. «Ճիշտ գտնված Կուրավլյովը մեղմ դերասան է, որը կամաց-կամաց գրավում է հանդիսատեսին, և համեստ «ճանապարհային» սյուժեի դրամատուրգիան, որի խնդիրը հեղինակի դիրքորոշումն է ինքնին՝ հստակ սոցիալ-բարոյական չափանիշներով, ահա թե ինչն է... «Ապրում է այսպիսի տղա» ֆիլմ բերել պատումի ամբողջականություն ու ռեժիսորական հավաքվածություն»։

Կինոքննադատ Կոնստանտին Ռուդնիցկին նշել է, որ ֆիլմը քննադատների կողմից ընդունվել է «բարյացակամորեն, սակայն սառնությամբ»։ Նրա իսկ գնահատմամբ՝ սա «շատ լավ, անկաշկանդ, ազատ խաղարկված ֆիլմ է՝ լի կյանքով և խորամանկ շուկշինյան հումորով»։

Կինոգետ Յուրի Տյուրինը մանրամասն ուսումնասիրել է ֆիլմը՝ նշելով, որ այն «կինեմատոգրաֆիական կյանքի իրադարձություն էր», և այն նկատել են հանդիսատեսն ու քննադատները։ Նա նաև նշել է, որ «Շուկշինը մեծ կինո Է եկել իր կենտրոնական թեմայով, իր պատկերավորության համակարգով»։

Մեկ այլ հայտնի կինոգետ Գեորգի Կապրալովը կարծում էր, որ «Շուկշինը սկսել է կոտրել... սովորական սխեմաները, եթե խոսենք կինոյի մասին, իր առաջին իսկ ինքնուրույն ռեժիսորական աշխատանքով...»։ Նա նաև գրել է, որ «Ապրում է այսպիսի տղա» ֆիլմը «նրանով է գրավում, որ միանշանակ լուծումներ չի տալիս, այլ ստիպում է մտածել կյանքի բարդության մասին, խորհել բարու, բարոյականության, ճշմարիտ և կեղծ գեղեցկության մասին»։

Կինոգետ Նեա Զորկայան գրել է. «...Դեբյուտանտ ռեժիսորի «Ապրում է այսպիսի տղա» ֆիլմը փայլեց հումորով, ասես առավոտյան թարմ ցող, բացեց հմայիչ դիմանկարների շարք, որոնք պատկերված են անթերի գիտելիքներով և բարեկամական սիրով։ Եվ նրանց բոլորին կարծես գրավում է դեպի իր երթուղին վարորդ Պաշկա Կոլոկոլնիկովը։ Լեոնիդ Կուրավլյովի կատարմամբ էկրանին ներկայացվեց իսկական ռուս ժողովրդական հերոս, ժամանակակից Իվանուշկան, միամիտ և խորամանկ, երազող և հավատարիմ ընկեր։ Ծնվել է արտասովոր կինեմատոգրաֆիստ»։

Շուկշինի ստեղծագործության հետազոտող Իրինա Շեստակովան գրել է. «Ապրում է այսպիսի տղա» ֆիլմը դարձել է նոր ինքնատիպ ստեղծագործություն, որում Վ. Շուկշինը ցուցադրել է արվեստի երկու տեսակի՝ գրականության և կինեմատոգրաֆիայի սինթեզի հնարքների տիրապետումը»։ Մշակութաբան Նատալյա Կիրիլովան նման գնահատական է տվել. «Ապրում է այսպիսի տղա» ֆիլմը, որը վարձույթում հավաքել է 27 մլն հանդիսատես, շրջադարձային է դարձել Վ. Մ. Շուկշինի ճակատագրում՝ իրար կապելով նրա գրական և կինեմատոգրաֆիական ստեղծագործությունը».

Մրցանակներ
----------

* 1964 թվականի Վենետիկի կինոփառատոնի «Սուրբ Մարկոսի առյուծ» մրցանակ մանկական լավագույն ֆիլմի համար,
* Առաջին համամիութենական կինոփառատոնի մրցանակ (Լենինգրադ, 1964) լավագույն կատակերգական ֆիլմի համար («կենսուրախության, քնարականության և օրիգինալ լուծման համար»)։

«Երջանիկ եղիր, Պաշկա՛»
----------------------

1995 թվականին Լեոնիդ Կուրավլյովը կրկին կատարել է Պաշկա Կոլոկոլնիկովի դերը «Երջանիկ եղիր, Պաշկա՛» սոցիալական գովազդային հոլովակում։

Ծանոթագրություններ
------------------

1. ↑
2. ↑  «В Воронеже появился арт-объект, посвящённый Василию Шукшину». Արխիվացված օրիգինալից 2020 թ․ դեկտեմբերի 2-ին. Վերցված է 2020 թ․ հոկտեմբերի 27-ին.
3. ↑  «Затерянный дворец». Արխիվացված օրիգինալից 2020 թ․ օգոստոսի 12-ին. Վերցված է 2020 թ․ հոկտեմբերի 27-ին.
4. ↑  Донской, 1964, էջ 50—52
5. ↑  Донской, 1964, էջ 50
6. ↑  Шукшин, 1964, էջ 52
7. ↑  Кузнецов, 1965, էջ 137
8. 1 2  Кузнецов, 1965, էջ 142
9. ↑  Крячко, 1965, էջ 176
10. ↑  Крячко, 1965, էջ 176—177
11. 1 2  Аннинский, 1966, էջ 15
12. ↑  Юренев, 1973, էջ 97
13. ↑  Левшина, 1969, էջ 7
14. ↑  Левшина, 1970, էջ 46
15. 1 2  Рудницкий, 1977, էջ 99
16. ↑  Тюрин, 1984, էջ 115
17. ↑  Тюрин, 1984, էջ 117
18. ↑  Капралов, 1979, էջ 33
19. ↑  Коробов, 1988, էջ 108
20. ↑  Капралов, 1979, էջ 36
21. ↑  Зоркая, 2017, էջ 194
22. ↑  Шестакова, 2012, էջ 48
23. ↑  Кириллова, 2017, էջ 244
24. ↑  «Русский проект. Будь счастлив, Пашка». Արխիվացված օրիգինալից 2020 թ․ նոյեմբերի 11-ին. Վերցված է 2019 թ․ դեկտեմբերի 22-ին.

Գրականություն
-------------

* *Донской М.* Есть такой режиссёр! // *Искусство кино*. — 1964. — № 9. — С. 50—52.
* *Шукшин В.* Послесловие к фильму «Живёт такой парень» // *Искусство кино*. — 1964. — № 9. — С. 52—53.
* *Крячко Л.* Бой «за доброту» // *Октябрь*. — 1965. — № 3. — С. 175—184.
* *Кузнецов М.* Дебют, обещающий многое… // Экран 1964 / Сост. М. Долинский и С. Черток. — М.: Искусство, 1965. — С. 136—142. — 388 с.
* *Аннинский Л.* Не в этом дело, тятя! // *Искусство кино*. — 1966. — № 7. — С. 15—20.
* *Левшина И.* Актёр непредвиденных возможностей // *Советский экран*. — 1969. — № 23. — С. 7.
* *Левшина И.* Шукшин против… Шукшина? // *Искусство кино*. — 1970. — № 2. — С. 40—49.
* *Юренев Р.* Талант обещает многое // *Искусство кино*. — 1973. — № 12. — С. 97—103.
* *Рудницкий К.* Проза и экран. Заметки о режиссуре Василия Шукшина // *Искусство кино*. — 1977. — № 3. — С. 96—125.
* *Капралов Г.* «Борьба за человека никогда не кончается» // О Шукшине: Экран и жизнь / Сост. Л. Федосеева-Шукшина и Р. Черненко. — М.: Искусство, 1979. — С. 31—53. — 335 с.
* *Тюрин Ю. П.* Есть такой режиссёр! («Живёт такой парень») // Кинематограф Василия Шукшина. — М.: Искусство, 1984. — С. 74—120. — 320 с.
* *Коробов В. И.* Василий Шукшин. — М.: Современник, 1988. — 286 с.
* *Шестакова И.* Поэтика фильма В. Шукшина «Живёт такой парень» // *Мир науки, культуры, образования*. — 2012. — № 4. — С. 46—48.
* *Шестакова И. В.* От рассказов к фильму: «Живёт такой парень» // Интермедиальная поэтика раннего кинематографа В. М. Шукшина. — Барнаул: Издательство Алтайского университета, 2013. — С. 26—67. — 179 с.
* *Серебряная О.* «Живёт такой парень»: «Думать шибко люблю» // Воспоминания о Шукшине / Сост. Л. Аркус, В. Степанов, А. Чечот. — М.: Фонд «Формула успеха» имени В. М. Шукшина, 2017. — С. 89—108. — 304 с.
* *Зоркая Н. М.* Лента длиною в эпоху. Шедевры советского кино. — М.: Белый город, 2017. — С. 194. — 249 с.
* *Кириллова Н. Б.* …Нравственность есть правда… Философия творчества Василия Шукшина // Парадоксы медийной культуры : избр. статьи. — Екатеринбург: Изд-во Урал. ун-та, 2017. — С. 237—262. — 452 с.

Արտաքին հղումներ
----------------

* «Ապրում է այսպիսի տղա» ֆիլմը «Энциклопедия отечественного кино» կայքում
* Тюрин Ю. П. — М.: Искусство, 1984«Есть такой режиссёр! («Живёт такой парень»)». Արխիվացված է օրիգինալից 2019 թ․ նոյեմբերի 18-ին. Վերցված է 2020 թ․ մայիսի 30-ին.

|  |  |  |
| --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · ČSFD · Internet Movie Database |

 |